stanford-oval/wikipedia huggingface dataset:
พระตำหนักจักรีบงกช
เหตุการณ์น้ำท่วม

เหตุการณ์น้ำท่วมเมื่อปี พ.ศ. 2554 สมเด็จเจ้าฟ้าฯ กรมพระศรีสวางควัฒน วรขัตติยราชนารีได้มีพระราชดำรัสว่า "ข้าพเจ้าเข้าใจคนที่ลำบากน้ำท่วม บ้านข้าพเจ้าก็น้ำท่วม แต่ยังคิดว่ามีแรงเหลือมาช่วยพื่น้องประชาชน ส่งหน่วยแพทย์ดูแลสุขภาพประชาชน และสัตว์เลี้ยง ข้าพเจ้าสัญญาว่าจะไม่ปั้มน้ำออกจากบ้านเพื่อให้บ้านน้ำแห้ง ข้าพเจ้ายอมจมน้ำเหมือนประชาชนทุกคน และเราจะแก้ไขปัญหาน้ำท่วมนี้ไปด้วยกัน ข้าพเจ้าได้สั่งแม่บ้านของข้าพเจ้าแล้วว่าให้ทำอาหารส่งหมู่บ้านต่าง ๆ ห่างไกล ที่ไม่สามารถออกมาได้ ได้ทราบว่าแม่บ้านได้ทำอาหารแจกชาวบ้านโดยรอบ 1,000 กล่อง/วัน ข้าพเจ้าสัญญาว่าจะกลับมากรุงเทพฯทุกสัปดาห์จนกว่าจะเข้าสู่ภาวะปกติ ขอใจทุกคนสู้ อดทน พวกเราจะฝ่าวิกฤตการณ์นี้ไปด้วยกัน"
อีเมล

อีเมล (อังกฤษ: e-mail, email) หมายถึง จดหมายอิเล็กทรอนิกส์ หรือ ไปรษณีย์อิเล็กทรอนิกส์ (อังกฤษ: electronic mail) คือวิธีการหนึ่งของการแลกเปลี่ยนข้อความแบบดิจิทัล ซึ่งออกแบบขึ้นเพื่อให้มนุษย์ใช้เป็นหลัก ข้อความนั้นจะต้องประกอบด้วยเนื้อหา ที่อยู่ของผู้ส่ง และที่อยู่ของผู้รับ (ซึ่งอาจมีมากกว่าหนึ่ง) เป็นอย่างน้อย บริการอีเมลบนอินเทอร์เน็ตในทุกวันนี้เริ่มมีการจัดตั้งมาจากอาร์พาเน็ต (ARPANET) และมีการดัดแปลงโค้ดจนนำไปสู่มาตรฐานของการเข้ารหัสข้อความ RFC 733 อีเมลที่ส่งกันในยุคคริสต์ทศวรรษ 1970 นั้นมีความคล้ายคลึงกับอีเมลในปัจจุบัน การเปลี่ยนแปลงจากอาร์พาเน็ตไปเป็นอินเทอร์เน็ตในคริสต์ทศวรรษ 1980 ทำให้เกิดรายละเอียดแบบสมัยใหม่ของการบริการ โดยส่งข้อมูลผ่านเกณฑ์วิธีถ่ายโอนไปรษณีย์อย่างง่าย (SMTP) ซึ่งได้เผยแพร่เป็นมาตรฐานอินเทอร์เน็ต 10 (RFC 821) เมื่อ พ.ศ. 2525 (ค.ศ. 1982) และเปลี่ยน RFC 733 ไปเป็นมาตรฐานอินเทอร์เน็ต 11 (RFC 822) การแนบไฟล์มัลติมีเดียเริ่มมีการทำให้เป็นมาตรฐานใน พ.ศ. 2539 (ค.ศ. 1996) ด้วย RFC 2045 ไปจนถึง RFC 2049 และภายหลังก็เรียกกันว่าส่วนขยายสื่อประสมในระบบอินเทอร์เน็ตแบบอเนกประสงค์ (MIME)
ระบบอีเมลที่ดำเนินงานบนเครือข่าย มากกว่าที่จะจำกัดอยู่บนเครื่องที่ใช้ร่วมกันครื่องเดียว มีพื้นฐานอยู่บนแบบจำลองบันทึกและส่งต่อ (store-and-forward model) เครื่องให้บริการอีเมลนั้นจะตอบรับ ส่งต่อ หรือเก็บบันทึกข้อความขึ้นอยู่กับพฤติกรรมของผู้ใช้ โดยที่ผู้ใช้คนนั้นจำเป็นต้องเชื่อมต่อกับระบบอีเมลภายในด้วยคอมพิวเตอร์ส่วนบุคคลหรืออุปกรณ์สื่อสารอื่น ๆ บนเครือข่าย และเกี่ยวกับเน็ต
การสะกดคำ

ในอดีตคำว่าไปรษณีย์อิเล็กทรอนิกส์ (electronic mail) คือการส่งเอกสารอิเล็กทรอนิกส์ ตัวอย่างเช่น นักเขียนหลายคนในช่วงต้นทศวรรษ 1970 ใช้คำนี้เพื่ออ้างถึงการส่งเอกสารแฟกซ์ ด้วยเหตุนี้การค้นหาการใช้งานครั้งแรกจึงเป็นเรื่องยากสำหรับความหมายเฉพาะที่มีอยู่ในปัจจุบัน. คำว่าจดหมายอิเล็กทรอนิกส์ถูกนำมาใช้กับความหมายในปัจจุบันอย่างน้อยที่สุดตั้งแต่ปี พ.ศ. 2518 และมีการใช้รูปแบบต่างๆของอีเมลที่สั้นกว่าตั้งแต่ปี พ.ศ. 2522 เป็นอย่างน้อย
การสะกดคำในภาษาอังกฤษ e-mail และ email เป็นการใช้โดยปกติทั้งคู่ แนวทางในการเขียนเชิงเทคนิคและเชิงข่าวหลายแห่งได้แนะนำว่าให้ใช้ e-mail 
ส่วนการสะกดว่า email นั้นก็มีการยอมรับโดยพจนานุกรมหลายเล่มเช่นกัน 
ในเอกสารขอความเห็น (RFC) ดั้งเดิมไม่ได้สะกดคำอย่างใดอย่างหนึ่งข้างต้น เพียงแค่กล่าวถึงการบริการนั้นว่า mail และอีเมลฉบับหนึ่ง ๆ ก็เรียกว่า message 
นอกจากนั้นรูปพหูพจน์ e-mails หรือ emails ก็เป็นที่ยอมรับเช่นเดียวกัน
เอกสารขอความเห็นใหม่ ๆ และคณะทำงานเฉพาะกิจด้านวิศวกรรมอินเทอร์เน็ต (IETF) เลือกที่จะใช้คำว่า email เพื่อการขึ้นต้นอักษรตัวใหญ่ การแบ่งยัติภังค์ และการสะกดคำศัพท์
โดนัลด์ คนูธ (Donald Knuth) พิจารณาว่าการสะกดว่า e-mail นั้นล้าสมัย และได้หมายเหตุไว้ว่าคนในสหราชอาณาจักรส่วนใหญ่สะกดเป็น email กัน ในภาษาอื่นของยุโรปบางภาษา คำว่า email นั้นไปพ้องกับคำว่า enamel (สิ่งเคลือบ)
ในภาษาไทย "อีเมล" เป็นการสะกดตามศัพท์บัญญัติจากราชบัณฑิตยสถาน ซึ่งบัญญัติไว้ตั้งแต่ พ.ศ. 2544 
ในรูปไทยเดิม"รูปแบบทำได้"ตั้งใว้ใหม่[tmsd]
ประวัติ

อีเมลเริ่มใช้กันในปี พ.ศ. 2508 (ค.ศ. 1965) โดยใช้ในการส่งข้อมูลระหว่างผู้ใช้ภายในเครื่องคอมพิวเตอร์เมนเฟรม ปัจจุบันได้มีการเถียงกันระหว่างเครื่อง SDC's Q32 และ MIT's CTSS ว่าใครเป็นผู้ใช้ระบบอีเมลเป็นเครื่องแรก
ต่อมาพัฒนาให้สามารถส่งอีเมลข้ามระหว่างเครื่องคอมพิวเตอร์ได้ โดยระบบแรก ๆ ได้แก่ ระบบ AUTODIN ซึ่งเป็นระบบเชื่อมโยงข้อมูลของกระทรวงกลาโหมสหรัฐฯ (ปีพ.ศ. 2509) และ ระบบ SAGE ซึ่งใช้ตรวจจับเครื่องบินทิ้งระเบิด
ระบบเครือข่ายคอมพิวเตอร์ อาร์พาเน็ต (ARPANET) มีส่วนเป็นอย่างมากในการพัฒนาอีเมล มีการทดลองส่งครั้งแรกในเครือข่ายเมื่อปีพ.ศ. 2512 ในปี พ.ศ. 2514 นายเรย์ ทอมลินสัน (Ray Tomlinson) เริ่มใช้เครื่องหมาย @ ในการคั่นระหว่างชื่อผู้ใช้กับชื่อเครื่อง เขายังเขียนโปรแกรมรับส่งอีเมลที่ชื่อ SNDMAIL และ READMAIL อาร์พาเน็ตทำให้อีเมลได้รับความนิยม และอีเมลก็ได้กลายเป็นงานหลักของอาร์พาเน็ต
เมื่อประโยชน์ของอีเมลเป็นที่รู้จักมากขึ้น ก็มีการคิดค้นระบบอีเมลที่ติดต่อโดยช่องทางอื่นสำหรับผู้ที่ไม่มีสิทธิ์ใช้เครือข่ายอาร์พาเน็ต เช่นผ่านเครือข่าย UUCP หรือ VNET ก่อนที่มีการพัฒนาอีเมลที่ค้นหาเส้นทางในการส่งโดยอัตโนมัติ (auto-routing) การส่งผ่านอีเมลข้ามจากระบบหนึ่งไปยังอีกระบบจำเป็นระบุเส้นทางการส่งโดยใช้เครื่องหมาย ! คั่นชื่อเครื่องระหว่างทาง วิธีนี้สามารถเชื่อมอีเมลจาก อาร์พาเน็ต BITNET NSFNET UUCP เข้าด้วยกัน
ในช่วงประมาณ พ.ศ. 2520 หน่วยงาน IETF ออกแบบและกำหนดโพรโทคอลในการส่งอีเมลที่มีชื่อว่า SMTP หรือ Simple Mail Transfer Protocol ปัจจุบันโพรโทคอลนี้ถือเป็นมาตรฐานในการรับส่งอีเมลบนอินเทอร์เน็ต
รูปแบบของอีเมล

รูปแบบของอินเทอร์เน็ตอีเมล จะใช้ในลักษณะของ RFC 2822 และรูปแบบของชุด RFCs (RFC 2045 ถึง RFC 2049) ซึ่งเรียกรวมว่า MIME อินเทอร์เน็ตอีเมลประกอบไปด้วย 2 ส่วนหลักแยกจากกัน คือ
ส่วนหัว

Header E-mail
ส่วนหัวของอีเมล กำหนดตามมาตรฐาน RFC 2822 โดยทั่วไปส่วนหัวประกอบด้วยข้อความและตามด้วยเครื่องหมาย ":" และตามด้วยข้อมูล ในแต่ละข้อมูลจะประกอบไปด้วยอย่างน้อย 4 หัวข้อ ได้แก่
จาก: ที่อยู่อีเมลผู้ส่ง และอาจจะประกอบด้วย ชื่อและนามสกุล
ถึง: ที่อยู่อีเมลผู้รับ และอาจจะประกอบด้วย ชื่อและนามสกุล สามารถมีได้มากกว่า 1 คน แยกกันด้วย เครื่องหมาย ","
หัวข้อเรื่อง: สรุปเนื้อความของข้อมูลเพื่อให้ผู้รับสามารถเข้าใจเนื้อหาของข้อความคร่าวๆ
วันที่: วันและเวลาจากเครื่องผู้ส่ง
หัวข้ออื่น ๆ ได้แก่
สำเนา: (Cc, Carbon copy) ใช้สำหรับในการส่งข้อความเดียวกันให้คนอื่น (ในสมัยที่ใช้เครื่องพิมพ์ดีด กระดาษคาร์บอน ใช้ซ้อนในการพิมพ์จดหมาย)
ส่วนหัว > ส่วนเนื้อความ

ส่วนเนื้อความของอีเมลเป็นเนื้อหาที่ต้องการสื่อสาร ลายเซ็นอิเล็กทรอนิกส์ และอาจแนบไฟล์ไปกับเนื้อหาได้ด้วยการแบ่ง MIME แบบ multipart
รูปแบบไฟล์สำหรับเก็บบันทึก

แต่ละโปรแกรมคอมพิวเตอร์ จะใช้รูปแบบไฟล์แตกต่างกันออกไป
.eml - ใช้ในโปรแกรม เอาท์ลุก เอกซ์เพลส และ ทันเดอร์เบิร์ด
.mbox - ใช้ในโปรแกรม ยูโดรา
ผู้ให้บริการอีเมลฟรี

วินโดวส์ไลฟ์ ฮอตเมล (Outlook) บริการอีเมลจากไมโครซอฟท์
ยาฮู! (Yahoo! Mail) บริการอีเมลจากยาฮู!
จีเมล (Gmail) บริการอีเมลจากกูเกิล
ไทยเมล์ (Thaimail) บริการอีเมลโดยบริษัทเออาร์ไอพี  เก็บถาวร 2007-08-28 ที่ เวย์แบ็กแมชชีน
AOL Mail บริการอีเมลจาก AOL เป็นที่นิยมของคนอเมริกัน
คนไทยดอตคอม เป็นบริการอีเมลฟรีสำหรับคนไทยทุกคน ที่ทางกระทรวงมหาดไทยจัดทำให้ โดยชื่ออีเมลจะเป็นตัวอักษร "P" ตามด้วยเลขประจำตัวประชาชน และตามด้วย "@khonthai.com" เดิมสามารถสมัครได้ผ่านอินเทอร์เน็ต แต่ปัจจุบันต้องยื่นเรื่องขอที่ทางสำนักงานเขตหรือที่ว่าการอำเภอ
โปรแกรมจัดการอีเมล (Email Client)

Eudora โปรแกรมยอดนิยมในยุคแรก ๆ จากบริษัท Qualcomm
Microsoft Outlook Express โปรแกรมจัดการอีเมลที่มาพร้อมกับระบบปฏิบัติการ Windows
Microsoft Outlook หนึ่งในโปรแกรมจัดการงาน ตารางนัดหมาย ปฏิทิน ที่มาพร้อมกับชุด Microsoft Office
Netscape ในชุด Netscape Communicator ประกอบไปด้วยเบราว์เซอร์ โปรแกรมจัดการอีเมลและอ่านข่าว รวมไปถึงโปรแกรมเขียนเว็บเพจ
Thunderbird จาก Mozilla Foundation
IncrediMail โปรแกรมอีเมลที่ใส่รูปแบบสีสันได้ดี
Lotus Notes โลตัสโน้ตส์ เป็นโปรแกรมอีกโปรแกรมหนึ่งซึ่งมีผู้นิยมใช้มาก มีจุดเด่นในเรื่อง Database ที่ใช้ในการส่งข้อมูลภายในองค์กรแขกแฝดดีมาก
ณิชชาพัณณ์ ชุณหะวงศ์วสุ

| ณิชชาพัณณ์ ชุณหะวงศ์วสุ |
| --- | --- |
ชื่อเกิด: วรัญญา เจริญพรสิริสุข
เกิด: 8 ธันวาคม พ.ศ. 2528 (39 ปี) กรุงเทพมหานคร ประเทศไทย
คู่สมรส: ศุภชัย วิเศษไพฑูรย์ (2556–2564; เลิกรา)
อาชีพ: นักแสดง พิธีกร
ปีที่แสดง: พ.ศ. 2540–ปัจจุบัน
ผลงานเด่น: กรองกาญจน์ - ดอกส้มสีทอง (2554)  สิตา - เพลิงทระนง (2554)  ปริม - รากบุญ (2555)  พิมพรรณ - คุณชายรณพีร์ (2556)
สังกัด: สถานีวิทยุโทรทัศน์ไทยทีวีสีช่อง 3
สุพรรณหงส์: นักแสดงสมทบหญิงดีเด่น  พ.ศ. 2556 - ทองเนื้อเก้า
ณิชชาพัณณ์ ชุณหะวงศ์วสุ (เกิด 8 ธันวาคม พ.ศ. 2528) ชื่อเล่น เจิน เป็นนักแสดงและพิธีกรชาวไทย สังกัดสถานีวิทยุโทรทัศน์ไทยทีวีสีช่อง 3
การศึกษา

ประถมศึกษา โรงเรียนสมรรถภาพวิทยา, โรงเรียนวรรธนะวิทย์
มัธยมศึกษาตอนต้น โรงเรียนเสสะเวชวิทยา
มัธยมศึกษาตอนปลาย โรงเรียนสตรีวัดระฆัง
ปริญญาตรี สาขาวัสดุศาสตร์เครื่องประดับ คณะวิทยาศาสตร์ มหาวิทยาลัยศรีนครินทรวิโรฒ
ผลงาน > ละครทั้งหมดออกอากาศทางช่อง 3

| ปี | เรื่อง | รับบทเป็น |
| --- | --- | --- |
| 2548 | สุริยัน-จันทรา | จันทรา |
| 2549 | หว่ออ้ายหนี่...ขอหยุดใจไว้ที่เธอ | อารยา |
| 2550 | ยอดกตัญญู | ผึ้ง |
| 2550 | แม่หัวลำโพง | ลิลลี่ |
| 2551 | ชุมทางเสือเผ่น | เง็กลั้ง |
| 2551 | ใจร้าว | พิธีกรรายการ (รับเชิญ) |
| 2551 | สวรรค์เบี่ยง | หนูนิด (รับเชิญ) |
| 2552 | ผู้ใหญ่ลีกับนางมา | เฉลา |
| 2552 | เสน่หาเงินตรา |  |
| 2554 | ดอกส้มสีทอง | กรองกาญจน์ |
| 2554 | เพลิงทระนง | สิตา |
| 2554 | เจ้าสาวผมไม่ใช่ผี | แจ๋น |
| 2555 | รักคุณเท่าฟ้า | เป๊ป |
| 2555 | สะใภ้ซ่าส์ แม่ย่าเฮี้ยน | พลอยแสง |
| 2555 | รากบุญ | ปริม |
| 2556 | พรพรหมอลเวง | หมอหนึ่ง |
| 2556 | คุณชายรณพีร์ | พิมพรรณ |
| 2556 | The Sixth Sense สื่อรักสัมผัสหัวใจ ภาค 2 | อรวี (วิ) |
| 2556 | ทองเนื้อเก้า | ศรีวรรณ |
| 2557 | คิวบิก | เจิน ม่านอี้ (รับเชิญ) |
| 2557 | ไฟรักเพลิงแค้น | มณฑิตา |
| 2558 | แก้วตาหวานใจ | อนุช วโรดม (กวาง) |
| 2558 | สะใภ้จ้าว | ม.ร.ว.ศศิรัชนี รัชนีกุล (หญิงกลาง) |
| 2559 | แรงตะวัน | สุรีย์ |
| 2560 | เพชรกลางไฟ | หม่อมเจ้าหญิงอทริกา (ท่านหญิงนิด) |
| 2560 | เดือนประดับดาว | เฟยหลัน |
ผลงาน > ละครทั้งหมดออกอากาศทางช่อง 9

| ปี | เรื่อง | รับบทเป็น |
| --- | --- | --- |
| 2540 | หงส์เหิร | เยาวดี (วัยเด็ก) |
ผลงาน > พิธีกร

สารคดี แดนสนธยา
สีสันบันเทิง
สีสันบันเทิงสด
สีสันบันเทิงสเปเชียล
วิก 3 ยามบ่าย
โอมเพี้ยง!
ทรีฟอร์ยู
ทีเด็ดลูกหนี้
รีวิวบันเทิง
The Fandom แฟนซ่า สตาร์สู้
ผลงาน > เพลง

เพลง เพราะอะไรนะ? Tell Me Why?- Mr.Z
นางเอก MV เพลง รักนอกเวลา - เท่ห์ อุเทน พรหมมินทร์
นางเอก MV เพลง แว้นฟ้อหล่อเฟี้ยว - แจ๊ส ชวนชื่น
ผลงาน > คอนเสิร์ต

LOVE IS IN THE AIR : CHANNEL3 CHARITY CONCERT
แหล่งข้อมูลอื่น

ณิชชาพัณณ์ ชุณหะวงศ์วสุ ที่เฟซบุ๊ก
ณิชชาพัณณ์ ชุณหะวงศ์วสุ ที่อินสตาแกรม
ปูตูฮาลือบอ

ขนมปูตูฮาลือบอ
ปูตูฮาลือบอ เป็นขนมพื้นบ้านบริเวณชายแดนภาคใต้ของประเทศไทยมีลักษณะเด่นที่นำสมุนไพรมาเป็นส่วนประกอบ ได้แก่ ขมิ้นชัน ขิง ข่า ตะไคร้ กระเทียม หอมแดง และลูกซัด รสชาติเผ็ดร้อนเล็กน้อยทว่าหอมหวานกลมกล่อม เพราะมีไส้เป็นน้ำตาลโตนด(น้ำตาลโตนด พื้นที่ชายแดนใต้ เรียกน้ำตาลแว่น)
ความเป็นมา

เล่าสืบกันมาว่า ขนมปูตูฮาลือบอ มาจากรัฐตรังกานู ประเทศมาเลเซีย ไม่มีประวัติชัดเจนว่าใครเป็นคนค้นคิด และใครนำเข้ามาในไทย
ปูตูฮาลือบอ นิยมทำรับประทานในช่วงฤดูฝน ซึ่งเป็นช่วงที่ชาวบ้านขาดรายได้ เนื่องจากไม่สามารถกรีดยางพาราได้ อีกทั้งเดินทางลำบาก จึงนำวัตถุดิบในครัว รวมทั้งมันสำปะหลัง มาทำเป็นขนม
ชื่อขนมชนิดนี้เป็นภาษามลายู “ปูตู” แปลว่า แป้ง ส่วน “ฮาลือบอ” แปลว่า เม็ดลูกซัดซึ่งลูกซัดนั้นเป็นเครื่องเทศที่ให้กลิ่นหอม
ผัสสะ

ผัสสะ ในทางพระพุทธศาสนา หมายถึง สัมผัส เจตสิกที่กระทบอารมณ์ การถูกต้องที่ให้เกิดความรู้สึก ผัสสะ เป็น ความประจวบกันแห่งสามสิ่ง คือ อายตนะภายใน (ตา หู จมูก ลิ้น กาย ใจ) อายตนะภายนอก (รูป เสียง กลิ่น รส โผฏฐัพพะ ธรรมารมณ์) และวิญญาณ(เข้ามารับรู้)
ผัสสะ 6

สัมผัส หรือ ผัสสะ มีหกอย่าง คือ
จักขุสัมผัส หมายถึง ความกระทบทางตา คือ ตา + รูป + จักขุวิญญาณ
โสตสัมผัส หมายถึง ความกระทบทางหู คือ หู + เสียง + โสตวิญญาณ
ฆานสัมผัส หมายถึง ความกระทบทางจมูก คือ จมูก + กลิ่น + ฆานวิญญาณ
ชิวหาสัมผัส หมายถึง ความกระทบทางลิ้น คือ ลิ้น + รส + ชิวหาวิญญาณ
กายสัมผัส หมายถึง ความกระทบทางกาย คือ กาย + โผฏฐัพพะ (เช่น ร้อน เย็น อ่อน แข็ง) + กายวิญญาณ
มโนสัมผัส หมายถึง ความกระทบทางใจ คือ ใจ + ธรรมารมณ์ (สิ่งที่ใจนึกคิด) + มโนวิญญาณ
ผัสสเจตสิก

ในคัมภีร์พระอภิธรรม มีการกล่าวถึงผัสสะ ในลักษณะที่เป็นเจตสิก (คือ ธรรมชาติที่อาศัยจิตเกิด) เรียกว่า ผัสสเจตสิก เป็นธรรมชาติที่กระทบถูกต้องอารมณ์
ลักษณะเฉพาะตัวของ ผัสสเจตสิก มีอยู่สี่ประการคือ
มีการกระทบ เป็นลักษณะ
มีการประสาน (อารมณ์ + วัตถุ + วิญญาณ) เป็นกิจ
มีการประชุมพร้อมกัน เป็นผลปรากฏ
มีอารมณ์ที่ปรากฏเฉพาะหน้า เป็นเหตุใกล้
ผัสสะเป็นสิ่งประสานจิตกับอารมณ์ เกิดการประชุมพร้อมกันแห่ง สภาวะธรรมสามประการ คือ อารมณ์ + วัตถุ + วิญญาณ
ผัสสะตามหลักปฏิจจสมุปบาท

เพราะสฬายตนะเป็นปัจจัย จึงมีผัสสะ เพราะผัสสะเป็นปัจจัย จึงมีเวทนา
เพราะสฬายตนะดับ ผัสสะจึงดับ เพราะผัสสะดับเวทนาจึงดับ (สฬายตนะ หมายถึง อายตนะภายในหกอย่าง คือ ตา หู จมูก ลิ้น กาย ใจ)
จาก นฬกลาปิยสูตร พระสุตตันตปิฎก เล่มที่ 8
ไม้อ้อ 2 กำ พึงตั้งอยู่ได้เพราะต่างอาศัยซึ่งกันและกันฉันใด
เพราะนามรูปเป็นปัจจัย จึงมีวิญญาณ เพราะวิญญาณเป็นปัจจัย จึงมีนามรูป
เพราะนามรูปเป็นปัจจัย จึงมีสฬายตนะ เพราะสฬายตนะเป็นปัจจัย จึงมีผัสสะ
ความเกิดขึ้นแห่งกองทุกข์ทั้งมวลนี้ ย่อมมีด้วยประการอย่างนี้
ถ้าไม้อ้อ 2 กำนั้น พึงเอาออกเสียกำหนึ่ง อีกกำหนึ่งก็ล้มไป ถ้าดึงอีกกำหนึ่งออก อีกกำหนึ่งก็ล้มไป ฉันใด
เพราะนามรูปดับ วิญญาณจึงดับ เพราะวิญญาณดับ นามรูปจึงดับ
เพราะนามรูปดับ สฬายตนะจึงดับ เพราะสฬายตนะดับ ผัสสะจึงดับ
ความดับแห่งกองทุกข์ทั้งมวลนี้ ย่อมมีด้วยประการอย่างนี้
จาก ทุกขนิโรธสูตร พระไตรปิฎก เล่มที่ 16
ก็ความดับแห่งทุกข์เป็นไฉน
เพราะอาศัยจักษุและรูป จึงเกิดจักขุวิญญาณ ความประชุมแห่งธรรม 3 ประการเป็นผัสสะ
เพราะผัสสะเป็นปัจจัย จึงเกิดเวทนา เพราะเวทนาเป็นปัจจัย จึงเกิดตัณหา
เพราะตัณหานั้นเทียวดับด้วยสำรอกโดยไม่เหลือ อุปาทานจึงดับ เพราะอุปาทานดับ
ภพจึงดับ เพราะภพดับ ชาติจึงดับ เพราะชาติดับ ชราและมรณะ
โสกปริเทวทุกขโทมนัสและอุปายาสจึงดับ ความดับแห่งกองทุกข์ทั้งมวลนี้ ย่อมมีด้วยประการอย่างนี้
(นัยเดียวกันนี้กับหูและเสียง จมูกและกลิ่น ลิ้นและรส กายและโผฏฐัพพะ ใจและธรรมารมณ์)
เอ็มทีวี

| --- | --- |

ประเทศ: สหรัฐ
สำนักงานใหญ่: MTV Studios, One Astor Plaza, 1515 Broadway, Times Square, Manhattan, New York City, New York 10036, United States
แบบรายการ
ภาษา: อังกฤษ
ระบบภาพ: 1080i HDTV (downscaled to letterboxed 480i for the SDTV feed)
ความเป็นเจ้าของ
เจ้าของ: Paramount Media Networks
บุคลากรหลัก: Philippe Dauman (CEO)
ช่องรอง:   เอ็มทีวีทู  เอ็มทีวีทรี  เอ็มทีวีไลฟ์  เอ็มทีวีคลาสสิก  เอ็มทีวียู  ซีบีเอส  เดอะซีดับเบิลยู  ซีบีเอสสปอร์ตเน็ตเวิร์ค  โชว์ไทม์  สมิทโซเนียนแชนแนล  ป๊อปทีวี  เดอะมูฟวี่แชนแนล  ฟลิซ  ซีเอ็มที  โลโก้  นิคคาโลเดียน  คอมเมดี้เซ็นทรัล  เบท  พาราเมาต์เน็ตเวิร์ค  ทีวีแลนด์  เทเลเฟอินเตอร์เนเชียนแนล 
ประวัติ
เริ่มออกอากาศ: 1 ธันวาคม ค.ศ. 1977 (1977-12-01) (ในชื่อ ไซท์ออนซาวด์) 1 สิงหาคม ค.ศ. 1981 (1981-08-01) (ในชื่อ เอ็มทีวี)
ชื่อเดิม: มิวสิคเทเลวิชัน (ค.ศ. 1981–ค.ศ. 2010)
ลิงก์
เว็บไซต์: mtv.com
ออกอากาศ

เคเบิลทีวี
Available on most cable providers: Channel slots vary on each service
ทีวีดาวเทียม
Orby TV: Channel 270 (HD)
Dish Network: Channel 160 (HD)
DirecTV:   Channel 331 (East; SD/HD)  Channel 331-1 (West; HD) 
ไอพีทีวี เครือข่าย เอดีเอสแอล
Verizon Fios: Channel 210 (SD) Channel 710 (HD)
AT&T U-verse: Channel 502 (SD) Channel 1502 (HD)
สื่อสตรีมมิง
FuboTV: Internet Protocol television
Philo: Internet Protocol television
Sling TV: Internet Protocol television
AT&T TV: Internet Protocol television
YouTube TV: Internet Protocol television
 
เอ็มทีวี (อังกฤษ: MTV) ย่อมาจาก Music Television เป็นสถานีโทรทัศน์สำหรับวัยรุ่น โดยมีบริษัทแม่อยู่ที่นิวยอร์ก แรกเดิมจะเน้นเปิดมิวสิกวีดีโอ ต่อมาเพิ่มความหลากหลาย สร้างเรียลลิตี้โชว์จำนวนมาก และงานอวอร์ดสต่างๆ  โดยเอ็มทีวีได้กลายเป็น Pop Culture ของวัยรุ่นอเมริกัน และทั่วโลกในเวลาต่อมา
เอ็มทีวีออกอากาศครั้งแรกเมื่อวันที่ 1 สิงหาคม ค.ศ. 1981 ตั้งแต่ที่เอ็มทีวีได้ออกอากาศ มีสโลแกน "I want my MTV" ที่เป็นที่จดจำ, คอนเซ็บของวีเจเป็นที่รู้จักและแพร่หลาย,การแนะนำเพลงผ่านมิวสิกวิดีโอ, เป็นศูนย์กลางระหว่างแฟนเพลงและตัวศิลปิน รวมถึงเป็นศูนย์กลางของข่าวสารดนตรี เทศกาลดนตรี การประชาสัมพันธ์ เอ็มทีวีได้มีบทบาทต่ออุตสาหกรรมดนตรีเป็นอย่างมาก
เอ็มทีวีถือเป็นสื่อที่ทรงอิทธิพลที่สุดจากบทสรุปของ BusinessWeek กลับยกให้ MTV ด้วยจำนวนผู้ชมสูงถึงกว่า 1,000 ล้านคนทั่วโลก
ประวัติ

เอ็มทีวีได้ออกอากาศตั้งแต่ปี 1981 เป็นต้นมา และได้เข้าไปมีอิทธิพลต่อผู้ชมรายการเคเบิลทีวีโดยเฉพาะที่เป็นวัยรุ่น เอ็มทีวีมีชื่อเสียงในการผลิตรายการเรียลลิตี้โชว์
รายการอดีตที่ดังเช่น Real World ยังคงดึงดูดผู้ชมได้อยู่ขณะที่รายการใหม่ๆ อย่าง Cribs, Flipped, Diary and Dismissed ได้สร้างความสนใจให้แก่ผู้ชมในยุคปัจจุบัน
นอกจากจะเป็นรายการที่กล่าวมาทั้งหมดแล้วยังมีรายการเช่น Total Request Live, MTV Jammed และ mtvICON ซึ่งผูกติดผู้ชมเข้ากับเพลงและศิลปินที่พวกเขาชื่นชอบ ขณะนี้ สิ่งที่กำลังได้รับความนิยมอย่างล้นหลามไม่แพ้เอ็มทีวีก็คือสถานีเอ็มทีวี 2
อิทธิพล

ปีเตอร์ ริชาร์ดสัน นักวิเคราะห์วัฒนธรรมของอเมริกันบอกว่า "Culture ตัวหนึ่งที่มีพลังมากในการเจาะ ทะลวงเอเชีย ได้ดีก็คือ เอ็มทีวี และในนิตยสาร culture club ของฝรั่งเศส มีการตั้งข้อสังเกตว่า ระยะ 4-5 ปีที่ผ่านมา ชุดแต่งกายที่เคยเป็นทั้งประจำชาติ ไม่ว่าของจีน ญี่ปุ่นและตะวันออกกลาง ค่อย ๆ ถูกละลายด้วยภาพที่เห็นทางเอ็มทีวี และสื่อสะดวกอย่างยูทูบ"
ดูเพิ่ม

เอ็มทีวีไทยแลนด์
แหล่งข้อมูลอื่น

เว็บไซต์เอ็มทีวี อเมริกา
แท็กซี่ชำระแค้น

| แท็กซี่ชำระแค้น |
| --- | --- |
ใบปิดประชาสัมพันธ์

ฮันกึล: 모범택시
ฮันจา: 模範택시
 
ประเภท: แอคชั่น อาชญากรรม
สร้างโดย: โช ซ็อง-ฮุน สตูดิโอเอส (เอสบีเอส)
เค้าโครงจาก: The Deluxe Taxi โดย คาร์ลอส และ อี แจ-จิน
พัฒนาโดย: Wavve (production investment)
เขียนโดย: ซีซั่นที่ 1 โอ ซัง-โฮ (ep. 1-10) อี จี-ฮย็อน (ep.11-16) ซีซั่นที่ 2 โอ ซัง-โฮ
กำกับโดย: พัก จุน-อู
แสดงนำ: อี เจ-ฮุน อีซม คิม อึล-ซ็อง พโย เย-จิน
ดนตรีแก่นเรื่องเปิด: Model Taxi (모범택시) - คิม ซ็อง-ยุล
ดนตรีแก่นเรื่องปิด: Various
ประเทศแหล่งกำเนิด: เกาหลีใต้
ภาษาต้นฉบับ: เกาหลี
จำนวนตอน: 26 (ณ วันที่ 25 มีนาคม ค.ศ. 2023 (2023-03-25)) 
การผลิต
ผู้อำนวยการผลิต: ฮง ซึง-ชาง คิม ย็อง-แพ
ผู้อำนวยการสร้าง: ฮัน จ็อง-ฮวัน ซ็อง บย็อง-จุน อี อ๊ก-กยู
กล้อง: กล้องเดี่ยว
ความยาวตอน: 70 นาที
บริษัทผู้ผลิต: สตูดิโอเอส (เอสบีเอส) Creative Leaders Group Eight [ko]
ออกอากาศ
เครือข่าย: เอสบีเอสทีวี
ออกอากาศ: 9 เมษายน ค.ศ. 2021 (2021-04-09) – 29 พฤษภาคม ค.ศ. 2021 (2021-05-29)
แท็กซี่ชำระแค้น (เกาหลี: 모범택시; ฮันจา: 模範택시) เป็นละครโทรทัศน์ของเกาหลีใต้ นำแสดงโดยอี เจ-ฮุน, อีซ็อม และ คิม อึย-ซ็องสร้างจากเว็บตูนเรื่อง The Deluxe Taxi โดย คาร์ลอส และ อี แจ-จิน ออกอากาศทางเอสบีเอสทีวี ในวันศุกร์ที่ 9 เมษายน ปี ค.ศ. 2021 และออกอากาศทุกวันศุกร์และวันเสาร์ เวลา 22:00 น. (เวลามาตรฐานเกาหลี) จนถึงวันเสาร์ที่ 29 พฤษภาคม ซีซั่นที่ 2 ออกอากาศตอนแรกในวันที่ 17 กุมภาพันธ์ ค.ศ. 2023 ออกอากาศทุกวันศุกร์และวันเสาร์ เวลา 22:00 น. (เวลามาตรฐานเกาหลี) นอกจากนี้ยังมีสตรีมบน Kocowa, เน็ตฟลิกซ์, Viki, วิว และ Wavve ในบางภูมิภาค
ซีรีส์เรื่องนี้ได้รับแรงบันดาลใจจากอาชญากรรมร้ายแรงที่เกิดขึ้นจริงในเกาหลี ซีรีส์เรื่องนี้ได้รับการยกย่องจากผู้ชมในด้านการแสดงและเนื้อเรื่อง ตอนจบได้รับเรตติ้งสูงสุดเป็นอันดับสี่ของละครวันศุกร์-เสาร์ ในประวัติศาสตร์ของ เอสบีเอส
เรื่องย่อ

คิม โด-กี (อี เจ-ฮุน) เป็นนายทหารที่จบการศึกษาจากโรงเรียนนายร้อยของเกาหลีซึ่งแม่ของเขาถูกฆ่าตายก่อนที่เขาจะกลับบ้าน ในระหว่างที่เธอทำอาหารต้อนรับลูกชายของเธอกลับบ้าน เนื่องจากเขาไม่สามารถแก้แค้นคนที่ฆ่าแม่ของเขาได้ ตอนนี้เขาทำงานเป็นคนขับแท็กซี่ให้กับบริษัท เขาได้ช่วยลูกค้าที่ถูกกระทำและช่วยพวกเขาแก้แค้น
นักแสดง > นักแสดงหลัก

อี เจ-ฮุน รับบท คิม โด-กี
อีซ็อม รับบท คัง ฮา-นา (ซีซั่น 1)
คิม อึย-ซ็อง รับบท จาง ซ็อง-ชุล
พโย เย-จิน รับบท อัน โก-อึน
นักแสดง > นักแสดงสมทบ

จาง ฮย็อก-จิน รับบท ชเว คย็อง-กู
แพ ยู-รัม รับบท พัก จิน-ออน
นักแสดง > รับเชิญพิเศษ > ซีซั่นที่ 1

อี ย็อง-แอ (ปรากฏเฉพาะเสียง)
ยุน ซ็อง-ยอ รับบท ตัวเอง (ตอนที่ 15)
นักแสดง > รับเชิญพิเศษ > ซีซั่นที่ 2

อี ย็อง-แอ (ปรากฏเฉพาะเสียง)
นัมกุง มิน รับบท ช็อน จี-ฮุน (พระเอกจากซีรีส์เรื่องทนายพันวอน)
งานสร้าง > ซีซั่นที่ 1 > การพัฒนาบท

เมื่อวันที่ 4 ธันวาคม ค.ศ. 2019 มีรายงานว่าเอสบีเอส กำลังพิจารณาที่จะดัดแปลงเว็บตูนเรื่อง The Deluxe Taxi ของคาร์ลอส และอี แจ-จิน ให้เป็นละครโทรทัศน์ Wavve แพลตฟอร์มสตรีมมิงของเกาหลีก็ลงทุนในซีรีส์เรื่องนี้เช่นกัน โดยมีรายงานด้วยว่า Wavve ได้ลงทุนในซีรีส์เรื่องอื่นอีกหลายเรื่อง เช่น ซอมบี้นักสืบ (2020), ลักชะตาท้าลิขิต (2021) และอลิซ (2020)
งานสร้าง > การคัดเลือกนักแสดง

ในวันศุกร์ที่ 20 พฤศจิกายน ค.ศ. 2020 อี เจ-ฮุน, อีซ็อม, คิม อึย-ซ็อง และอี นา-อึน ได้รับการยืนยันให้ร่วมแสดงในซีรีส์เรื่องนี้ ในวันจันทร์ที่ 8 มีนาคม ค.ศ. 2021 อี นา-อึน ออกจากทีมนักแสดงของซีรีส์เรื่องนี้อย่างเป็นทางการหลังจากมีข้อกล่าวหาเรื่องกลั่นแกล้งกับเธอ สองวันต่อมา มีการประกาศว่าพโย เย-จิน จะเข้ามาแทนที่อี นา-อึน
งานสร้าง > การถ่ายทำ

ในวันจันทร์ที่ 8 มีนาคม ค.ศ. 2021 การถ่ายทำเสร็จสิ้นไปประมาณ 60% ส่วนฉากบางส่วนที่มีลีนาอึนมีกำหนดถ่ายทำใหม่หลังจากที่เธอถอนตัวออกจากทีมนักแสดง
งานสร้าง > ซีซั่นที่ 2

เมื่อวันที่ 6 กรกฎาคม ค.ศ. 2021 เอสบีเอสประกาศสร้างซีซันที่สอง ต่อมาในวันอังคารที่ 8 มีนาคม ค.ศ. 2022 มีรายงานว่า อีซ็อมถอนตัวจากซีซันที่ 2 เนื่องจากตารางงานไม่สอดคล้องกัน
เมื่อวันที่ 8 มิถุนายน ค.ศ. 2022 ได้รับการยืนยันว่า อี เจ-ฮุนและพโย เย-จินจะกลับมารับบทเดิมอีกครั้งในซีซันที่ 2 และมีการอ่านบทละครในวันที่ 12 มิถุนายน พ.ศ. 2565 หนึ่งวันต่อมา คิม อึย-ซ็อง จาง ฮย็อก-จิน และ แพ ยู-รัม ยืนยันว่าจะกลับมารับบทเดิม
งานสร้าง > การถ่ายทำ

เมื่อวันที่ 15 กรกฎาคม ค.ศ. 2022 เอสบีเอสได้รับการยืนยันว่าทีมงานบางคนมีผลตรวจหาเชื้อโควิด-19 เป็นบวก ทำให้การถ่ายทำในเวียดนามต้องหยุดชะงักลงชั่วคราว
สติง

บทความนี้เกี่ยวกับนักร้องนักดนตรีชาวอังกฤษ สำหรับนักมวยปล้ำชาวอเมริกัน ดูที่ สติง (นักมวยปล้ำ)
| สติง |
| --- | --- |
สติงในปี ค.ศ. 2018
ข้อมูลพื้นฐาน
ชื่อเกิด: กอร์ดอน แมททิว โทมัส ซัมเนอร์
ฉายา: Sting
เกิด:  (1951-10-02) 2 ตุลาคม ค.ศ. 1951 (73 ปี) Wallsend, ประเทศอังกฤษ
แนวเพลง: ร็อก, ป็อป, ดนตรีเมดีวอล
อาชีพ: นักดนตรี, นักร้อง-นักแต่งเพลง, โปรดิวเซอร์เพลง, นักแสดง
ช่วงปี: 1971 — ปัจจุบัน
ค่ายเพลง: A&M Deutsche Grammophon Universal Music Group

เว็บไซต์: Sting
กอร์ดอน แมททิว โทมัส ซัมเนอร์ (อังกฤษ: Gordon Matthew Thomas Sumner, CBE) เกิดเมื่อวันที่ 2 ตุลาคม ค.ศ. 1951 หรือเป็นที่รู้จักในชื่อ สติง (อังกฤษ: Sting) เป็นนักดนตรี นักแสดงชาวอังกฤษ จากวอลล์เซนด์ ในนอร์ธไทน์ไซด์ ก่อนที่จะก้าวสู่ฐานะศิลปินเดี่ยวเขาเป็นนักเขียนเพลงและนักร้องและมือเบสให้กับวงร็อกที่ชื่อ เดอะโพลิซ ในฐานะศิลปินเดี่ยวและสมาชิกวงเดอะโพลิซ สติงได้รับรางวัลแกรมมี่ 16 ครั้งจากผลงานของเขา ได้รับรางวัลแกรมมี่ครั้งแรกในสาขาแสดงดนตรีร็อกบรรเลงยอดเยี่ยมในปี 191 และเคยได้รับการเสนอชื่อเข้าชิงรางวัลออสการ์สาขาเพลงยอดเยี่ยม 3 ครั้ง
สถาบันส่งเสริมการจัดการความรู้เพื่อสังคม

สถาบันส่งเสริมการจัดการความรู้เพื่อสังคม (สคส) เป็นหน่วยงานในสังกัดของสำนักงานกองทุนสนับสนุนการวิจัย โดยได้รับทุนสนับสนุนโครงการจาก สำนักงานกองทุนสนับสนุนการสร้างเสริมสุขภาพ สถาบันส่งเสริมการจัดการความรู้เพื่อสังคมไม่ใช่หน่วยงานให้ทุนสนับสนุนกิจกรรม (granting agency)
ประวัติ

สถาบันส่งเสริมการจัดการความรู้เพื่อสังคมดำเนินงานในช่วง 5 ปีแรกระหว่าง พ.ศ. 2545 - พ.ศ. 2551 ขณะนี้กำลังอยู่ระหว่างระดมความคิดหาทิศทางและยุทธศาสตร์การดำเนินงานในช่วง 5 ปีที่สอง (พ.ศ. 2551 - พ.ศ. 2556) ตั้งแต่ปี พ.ศ. 2550 เป็นต้นไป สถาบันส่งเสริมการจัดการความรู้เพื่อสังคมเน้นความร่วมมือระยะยาวกับภาคี
แนวคิดและการจัดการ

การจัดการความรู้เป็นเครื่องมืออย่างหนึ่งในการขับเคลื่อนสังคมสู่สังคมเศรษฐกิจฐานความรู้ หรือสังคมอุดมปัญญา เนื่องจากสังคมไทยจำเป็นต้องขับเคลื่อนทุกภาคส่วนของสังคมสู่สังคมอุดมปัญญา จึงจำเป็นต้องมีหน่วยงานสร้างขีดความสามารถด้านการจัดการความรู้ขึ้นในสังคม นี่คือที่มาของการก่อตั้ง สถาบันส่งเสริมการจัดการความรู้เพื่อสังคม ให้เป็นองค์กรหลักในการขับเคลื่อนขบวนการจัดการความรู้ในสังคมไทย โดยทำงานร่วมกับภาคีที่หลากหลาย ทั้งที่เป็นภาคีโดยตรงและโดยอ้อม โดย สคส. ทำงานในลักษณะของเพื่อนร่วมเรียนรู้วิธีใช้การจัดการความรู้เป็นเครื่องมือเพื่อการบรรลุเป้าหมายหลักของภาคี และทำงานเชื่อมโยงภาคีจัดการความรู้เข้าเป็นเครือข่าย เพื่อแลกเปลี่ยนเรียนรู้จากประสบการณ์การนำการจัดการความรู้ไปใช้งาน
สถาบันส่งเสริมการจัดการความรู้เพื่อสังคมดำเนินการส่งเสริมการจัดการความรู้ในสังคมไทย ทั้งในภาคสังคม-เศรษฐกิจพอเพียง และในภาคสังคม-เศรษฐกิจแข่งขัน ทั้งในภาคราชการ ภาคธุรกิจเอกชน ภาคเอกชนไม่ค้ากำไร (เอ็นจีโอ) และภาคประชาชน ทั้งดำเนินการส่งเสริมการพัฒนาขีดความสามารถในการดำเนินการจัดการความรู้ในบริบทและรูปแบบที่หลากหลาย และส่งเสริมขบวนการเคลื่อนสังคมไทยสู่สังคมความรู้ และสังคมเรียนรู้ โดยมีการสร้าง ศาสตร์ ด้านการจัดการความรู้ในสังคมไทย และสร้าง “สุขภาวะ” ทางสังคม และทุนทางสังคมไปพร้อม ๆ กับการดำเนินการดังกล่าว